Symbol rozcestia O iných významoch výrazu *Alexandria* pozri *Alexandria (rozlišovacia stránka)*.
Súradnice: 31°11′32″S 29°54′14″V﻿ / ﻿31,19222°S 29,90389°V﻿ / 31.19222; 29.90389

**Alexandria** (arab. الإسكندرية‎ – al-’Iskandaríja, starogr. Ἀλεξάνδρεια – Alexandreia, kopt. Ρακοτε – Rakote, staroeg. rˁqd.t – Rakedet) je druhé najväčšie mesto v Egypte a najväčší egyptský prístav. Mesto sa nachádza 208 km severozápadne od Káhiry. Má asi 3 341 000 obyvateľov a je hlavné mesto guvernorátu Al-Iskandarija. V meste sídli univerzita (založená 1942), veľká nová knižnica, koniec ropovodu a plynovodu.

Dejiny
------

Mesto založil 332–331 pred Kr. Alexander Veľký ako budúce hlavné mesto svojej ríše a je po ňom pomenované. Architektom bol Deinokrates. Po smrti tu bol Alexander Veľký pochovaný v mauzóleu. Potom sa moci v Egypte ujali Ptolemaiovci. Ptolemaios I. Sótér z mesta urobil svoje hlavné mesto (od roku 305 pred Kr.) a sídlo umelcov a vzdelancov. Za jeho vlády tu vznikla známa alexandrijská knižnica (1 000 000 zväzkov), Museion (bývali tu a študovali učenci), maják na ostrove Faros a Serapeum (chrám zasvätený Serapidovi). Ptolemaiovci dali postaviť aj kráľovský palác a mauzóleum. Mesto zostalo hlavným až do roku 30 pred Kr. V meste sa sústreďoval svetový obchod (tranzitný prístav pre celé východné Stredomorie a pre obchod s Indiou a Čínou), preto už v 1. storočí pred Kr. mesto malo pol milióna obyvateľov (Grékov, Egypťanov, Židov).

Od roku 30 pred Kr. kedy Egypt dobyl Augustus, bolo mesto sídlom rímskych a neskôr byzantských guvernérov. Za Augusta (27 pred Kr. – 14) bola Alexandria druhým najväčším rímskym mestom po Ríme. Za Trajána (98 – 117) tu vypuklo veľké židovské povstanie, ktoré potlačil Hadrián. Alexandria sa čoskoro stala strediskom kresťanského učenia, bola sídlom biskupa a od roku 190 tu bola Alexandrijská katechistická škola (najvýznamnejší predstaviteľ bol Klement Alexandrijský). Alexandria patrila spolu s Rímom a Antiochiou medzi tri pôvodné patriarcháty. V meste často vznikali krvavé zrážky medzi kresťanmi a inými náboženstvami a kultmi. 

Po založení Carihradu v roku 330 stratila Alexandria na význame. Za Theodosia I. (379 – 395), keď sa kresťanstvo stalo štátnym náboženstvom, sa zničili staré pohanské pamiatky, namiesto nich vyrástli nové kresťanské chrámy. Úpadok nastal po roku 642, keď mesto dobyli Arabi a Alexandria stratila svoj význam ako vedecké centrum.

Založenie Káhiry bolo príčinou ďalšieho úpadku Alexandrie koncom 10. storočia. Do 15. storočia ešte mesto zostalo najvýznamnejším obchodným prístavom východného Stredomoria. V 18. storočí už však nebolo väčšie ako rybárska dedina. 

V roku 1798 mesto dobyli Francúzi, začiatkom 19. storočia vznikol fakticky nezávislý Egypt. Od 19. storočia ekonomický význam mesta opäť narastal; dnes je ekonomicky najvýznamnejším egyptským mestom.

Osobnosti mesta
---------------

* Eukleides z Alexandrie (\* asi 365 pred Kr. – † 300 pred Kr.), grécky matematik
* Ktesibios (\* 285 pred Kr. – † 222 pred Kr.), grécky vynálezca a matematik
* Kleopatra VII. (\* 69 pred Kr. – † 30 pred Kr.), posledný nezávislý staroegyptský vládca
* Herón z Alexandrie (\* cca 10 – † 70), grécky matematik, inžinier a vynálezca
* Appianos (\* okolo 95 – † okolo 160), rímsko-grécky historik
* Órigenes (\* 185 – † 253), grécky cirkevný učiteľ a teológ
* Achilleus Tatios (\* 2. storočie – † 3. storočie), grécky románopisec
* Atanáz Alexandrijský (\* 295/299 – † 373), grécky cirkevný otec, alexandrijský patriarcha
* Hypatia (\* medzi 350 až 370 – † 415), bola grécka filozofka
* Kyrillos z Alexandrie (\* medzi 370 - 380 - † 444), grécky kresťanský teológ a polemik
* Ján Filoponos (\* 5. storočie – † 6. storočie), byzantský filozof, gramatik a teológ
* Abbás II. Hilmí (\* 1874 – † 1944), posledný egyptský chediv
* Filippo Marinetti (\* 1876 – † 1944), taliansky spisovateľ
* Hasan Fathí (\* 1900 – † 1989), architekt
* Eric Hobsbawm (\* 1917 – † 2012), britiscký historik
* Džamál Abd an-Násir (\* 1918 – † 1970), vojak, politik a zakladateľ republiky Egypt
* Fawzia Egyptská (\* 1921 – † 2013), iránska cisárovná
* Omar Sharif (\* 1932 – † 2015), herec
* Georges Moustaki (\* 1934 – † – 2013), grécko-francúzsky spevák a lyrik
* Demis Roussos (\* 1946 – † 2015), grécky spevák

Partnerské mestá
----------------

* USA  Baltimore, Maryland, USA
* Slovakia  Bratislava, Slovensko
* USA  Cleveland, USA
* Romania  Konstanca, Rumunsko
* Armenia  Gyumri, Arménsko
* Turkey  Izmir, Turecko
* India  Kanpur, India
* Bulgaria  Kazanlak, Bulharsko
* Malaysia  Kuching, Malajzia
* Ukraine  Odesa, Ukrajina
* Russia  Petrohrad, Rusko
* Greece  Solún, Grécko
* China  Šanghaj, Čína

Iné projekty
------------

Commons
* Spolupracuj na Commons Commons ponúka multimediálne súbory na tému **Alexandria**